Tuis › 2016-wenke › Huurverbeteringe: Mag ek vat of moet ek los?
Huurverbeteringe: Mag ek vat of moet ek los?
Vraag: “Ons huur nou al vir ‘n paar jaar ‘n huis. Ek en my vrou het heelwat verbeterings aan die huis en tuin aangebring. Ek word nou verplaas en moet verhuis, maar wonder nou wat word van al die verbeterings aan die huurperseel. Mag ons dit saamneem of moet die verhuurder ons vergoed daarvoor?”
Antwoord: Hierdie is ‘n komplekse vraag wat nie noodwendig ‘n kort antwoord het nie. Die eerste stap is om die huurkontrak te bestudeer ten einde te bepaal of die kontrak spesifiek reël wat die partye se onderskeie regte en pligte is as dit kom by verbeterings. Partye kan by kontraksluiting besluit hoe hulle die kwessie van verbeteringe wil hanteer, die soort toestemming wat die verhuurder moet gee, of die huurder die verbeteringe mag verwyder, welke verbeteringe verwyder mag word, wat die posisie is indien skade aan die eiendom veroorsaak word gedurende die verwydering, en of vergoeding betaalbaar is waar verbeteringe nie verwyder mag of kan word nie.
‘n Huurder mag slegs tydens die bestaan van die huurkontrak verbeteringe verwyder – behalwe noodsaaklike verbeteringe – en mag nie na verstryking van die huurkontrak enige verbeteringe verwyder nie – want dan word die eienaar van die eiendom ook eienaar van die verbeteringe. Dit sluit ook in bome en plante wat aangeplant is.
Verder moet die verbeteringe op so ‘n wyse verwyder word dat die eiendom nie beskadig word nie en die eiendom in dieselfde toestand gelos word as waarin die huurder dit gekry het. Wanneer dit kom by vasstel of die betrokke verbeteringe verwyder mag word sal dit dus ook afhang van die aard van die verbetering, sowel as die wyse van aanhegting en doel van die spesifieke verbetering.
Ons reg rondom huurverbeteringe is omvattend en kompleks en dit is daarom belangrik dat die huurkontrak die hantering van die verbeteringe duidelik uiteensit. In julle geval is dit raadsaam om die huurkontrak en alle verbeteringe ter sprake met ‘n prokureur te bespreek ten einde vas te stel wat die onderskeie regte en belange in die huurverbeteringe is. Wat wel belangrik is om te onthou, is om nie sonder meer net te aanvaar dat die verbeteringe saamgeneem mag, of kan, word nie.